Predkladacia správa

V januári 2002 prezident USA George W. Bush vo svojom vyhlásení zahrnul medzi krajiny tzv. „osi zla“ aj Irak. Režim Saddáma Husajna však nepredstavuje novú hrozbu medzinárodnému mieru. Stabilitu blízkovýchodného regiónu v minulosti už viackrát priamo ohrozil svojimi útokmi na Irán a Kuvajt. Pri týchto útokoch ukázal, že sa nestráni použiť ani zbrane hromadného ničenia.
Dňa 8. 11. 2002 prijala Bezpečnostná rada OSN rezolúciu č. 1441/2002, v ktorej vyjadruje odhodlanie dosiahnuť definitívne odzbrojenie Iraku. Požaduje, aby Irak odhalil svoje programy vývoja a výroby zbraní hromadného ničenia a ich nosičov a odzbrojil v tejto oblasti. 
Rezolúcia má charakter posledného varovania a časovo vymedzuje jednotlivé požiadavky. I keď Irak doposiaľ napĺňa ustanovenia uvedenej rezolúcie, existujú silné a odôvodnené pochybnosti, že sa režim Saddáma Husajna dobrovoľne vzdá vývoja, výroby alebo použitia zbraní hromadného ničenia. 
Rezolúcia zároveň dáva zbrojným inšpektorom OSN, ktorí z Iraku odišli pred štyrmi rokmi, "bezprostredné, neobmedzené a bezpodmienečné" právo pátrať po zbraniach hromadného ničenia na ktoromkoľvek mieste na irackom území a varuje, že v prípade nedodržania uložených záväzkov bude Irak čeliť „vážnym následkom“. Hoci inšpekcie ešte prebiehajú a medzinárodné spoločenstvo nedosiahlo jednomyseľný konsenzus v otázke ozbrojenej akcie voči režimu Saddáma Husajna, formuje sa mnohonárodná koalícia, ktorá by v prípade potreby mohla účinne dosiahnuť vynútenie splnenia rezolúcií OSN.
V tejto súvislosti odovzdalo dňa 13. februára 2003 Veľvyslanectvo USA v Bratislave Ministerstvu zahraničných vecí Slovenskej republiky verbálnu nótu (tvorí prílohu tohto materiálu), v ktorej okrem iného požaduje povolenie železničnej a cestnej prepravy personálu a techniky ozbrojených síl USA cez územie Slovenskej republiky v prípade potreby uskutočniť akciu proti Irackému režimu.
Teroristické útoky v USA a neskôr i na ďalších miestach zmenili vnímanie bezpečnosti medzinárodným spoločenstvom. Ukázalo sa, že bezpečnosť v súčasnom globalizovanom svete nemôže byť chápaná izolovane. Objavili sa nové bezpečnostné hrozby a nebezpečenstvá, medzi ktorými najväčšie ohrozenie predstavuje terorizmus a použitie jadrových, chemických a biologických zbraní. Na nové bezpečnostné výzvy reaguje celé medzinárodné spoločenstvo uvedomujúc si, že lokálne zdroje napätia znamenajú potenciálne ohrozenie ich vlastnej bezpečnosti. I vláda Slovenskej republiky vo svojom vyhlásení vyjadrila odhodlanie bojovať proti terorizmu, preto súhlas s povolením železničnej a cestnej prepravy personálu a techniky ozbrojených síl USA cez územie Slovenskej republiky je v súlade so zahraničnopolitickým smerovaním a záujmami Slovenskej republiky.
Tento materiál sa predkladá v súlade s čl. 119 písm. o) Ústavy Slovenskej republiky na rozhodnutie vláde Slovenskej republiky.